Мађарска војска активно је учествовала у немачком нападу на Југославију (Априлски рат) и у Операцији Барбароса. На Источном фронту мађарске јединице биле су далеко слабије и од Немаца и од Црвене армије. Недостатак опреме и оклопних возила надокнађиван је увозом са свих страна који је дао мале резултате, а од 1942. једини извор, поред скромне домаће производње, била је оскудна помоћ добијена од Немаца. У зиму 1942. сва расположива оклопна возила (осим 6) изгубљена су у биткама на прилазима Стаљинграду. За цео рат мађарска војска располагала је са 90 оклопних кола, 200 самоходних топова и 190 лаких и 460 средњих тенкова домаће производње, уз свега 240 тенкова и 155 самохотки добијених од Немаца.